
BIROUL PERMANENT

AL

CAMEREI DEPUTAŢILOR



Vă înaintăm, alăturat, Raportul asupra propunerii legislative pentru modificarea Ordonanţei de urgenţă a Guvernului nr.47/2002 privind modificarea şi completarea Legii minelor nr.61/1998 şi a Legii petrolului nr.134/1995, trimisă comisiei noastre pentru dezbatere şi avizare în fond, cu adresa nr.543 din 12 decembrie 2002.

PREŞEDINTE,

István Antal

RAPORT

asupra propunerii legislative pentru modificarea Ordonanţei de urgenţă a Guvernului nr.47/2002 privind modificarea şi completarea Legii minelor nr.61/1998 şi a Legii petrolului nr.134/1995


Cu adresa nr.543 din 12 decembrie 2002, Comisia pentru industrii şi servicii a fost sesizată în vederea dezbaterii şi avizării în fond, cu propunerea legislativă pentru modificarea Ordonanţei de urgenţă a Guvernului nr.47/2002 privind modificarea şi completarea Legii minelor nr.61/1998 şi a Legii petrolului nr.134/1995, iniţiată de domnii deputaţi Eugen Nicolăescu şi Napoleon Pop..



La întocmirea raportului a fost avut în vedere avizul Consiliului Legislativ nr.1586 din 9 decembrie 2002.



De asemenea, propunerea legislativă este avizată negativ de Comisia pentru buget, finanţe şi bănci şi Comisia juridică, de disciplină şi imunităţi şi favorabil de către Comisia pentru politică economică, reformă şi privatizare.



S-au primit puncte de vedere de la Guvern şi Ministerul Finanţelor Publice.



Iniţiativa legislativă are ca obiect de reglementare modificarea unor dispoziţii din Ordonanţa de urgenţă a Guvernului nr.47/2002 de modificare şi completare a Legii minelor nr.61/1998 şi a Legii petrolului nr.134/1995.



Propunerea legislativă a fost dezbătută şi avizată în fond, în şedinţa din 8 octombrie 2003, în prezenţa iniţiatorului, domnului deputat Napoleon Pop care consideră că nu mai sunt oportune modificările propuse în iniţiativa sa legislativă.



Comisia pentru industrii şi servicii propune plenului Camerei Deputaţilor respingerea propunerii legislative din următoarele motive:



- propunerea de majorare a redevenţei miniere ar agrava situaţia agenţilor economici minieri, cu implicaţii negative în reducerea pierderilor, sarcină stabilită prin Programul de guvernare. Astfel, în condiţiile existente, majorarea nivelului redevenţei pentru produsele miniere, deşi ar aduce la bugetul de stat un venit, ar solicita acestui buget un efort de acelaşi nivel prin creşterea subvenţiilor, accentuând deficitul financiar al agenţilor economici minieri;



- modificarea art.30 alin.(2) lit.a) din Legea petrolului nr.134/1995, în sensul creşterii cuantumului redevenţei petroliere de la 13%, respectiv 13,5%, la 20% ar duce la micşorarea considerabilă a duratei de viaţă - exploatare economică rentabilă bazată pe analize de cash-flow - a acestor zăcăminte, cu impact negativ asupra tuturor ramurilor industriale, în condiţiile în care România nu produce decât 60% din necesarul de ţiţei şi gaze, restul de 40% fiind procurat din import la preţuri mult mai mari decât cele din producţia internă.



Prin obiectul de reglementare şi conţinutul său, propunerea legislativă face parte din categoria legilor organice împrumutând acest caracter de la legile propuse a fi modificate.



La lucrările comisiei au fost prezenţi 21 deputaţi din totalul de 25 membri ai comisiei.



Raportul comisiei a fost adoptat cu unanimitate de voturi.



La lucrările comisiei au participat ca invitaţi, din partea Ministerului Economiei şi Comerţului - doamna Rodica Dumitriu - director general şi din partea Ministerului Finanţelor Publice - doamna Ileana Stoinea - consilier.

                  PREŞEDINTE,                                              SECRETAR,

                    István Antal                                                Aurelia Vasile

Expert,

Silvia Vlăsceanu

